कोहली को मैच रैफरी ने लगाई फटकार  
कोहली को मोटेरा वनडे के दौरान अंपायर के फैसले का विरोध जताने पर आचार संहिता का उल्लंघन करने पर फटकार लगाई गई है।
भारतीय बल्लेबाज विराट कोहली को यहां वेस्टइंडीज के खिलाफ तीसरे एकदिवसीय के दौरान अंपायर के फैसले के प्रति विरोध जताकर आईसीसी की आचार संहिता का उल्लंघन करने पर फटकार लगाई गई।  अंतरराष्ट्रीय क्रिकेट परिषद ने एक बयान में कहा, सोमवार को अहमदाबाद में वेस्टइंडीज के खिलाफ एकदिवसीय मैच के दौरान आईसीसी आचार संहिता का उल्लंघन करने पर भारतीय बल्लेबाज विराट कोहली को फटकार लगाई गई। कोहली ने लेवल एक का अपराध स्वीकार कर लिया है और मैच खत्म होने के बाद उन्होंने मैच रैफरी की प्रस्तावित सजा भी स्वीकार कर ली। कोहली को संहिता की धारा 2.1 . 3 के उल्लंघन का दोषी पाया गया है जो अंपायर के फैसले पर विरोध जताने से संबंधित है।  नौवें ओवर में आउट दिए जाने के बावजूद कोहली काफी समय तक क्रीज में खड़े रहे थे और फिर बाद में पवेलियन लौटे थे। इसे अंपायर के फैसले का विरोध माना गया जिसे खिलाड़ी ने भी स्वीकार किया। कोहली के दोष और प्रस्तावित सजा को स्वीकार करने के बाद औपचारिक सुनवाई की जरूरत नहीं पड़ी। मैदानी अंपायरों टोनी हिल और सुधीर असनानी तथा तीसरे अंपायर विनीत कुलकर्णी ने कोहली के खिलाफ आरोप लगाए थे।